hegyi beszéd XXV.
Keresztyénként a világ vonzásában 
Máté 6:19–24
Lekció: Józs 24:1–15

Az egyik kérdés, amit Krisztus követőjének újra és újra fel kell tennie magának, a következő: miért csinálom én ezt? A hegyi beszéd tekintélyes része azzal foglalkozik, hogy miben más a keresztyén ember élete. A keresztyén nem rombolja haragjával és indulatával környezetét, mert szereti és építi a békességet. A keresztyén nem adja magát paráznaságra, figyel szemére, mert hű akar lenni Istenhez és társához. Nem bántja ellenségét, hanem inkább segít neki nyomorúságában. Adakozik és imádkozik rendszeresen.
Mégis, ha már pár év keresztyénség van a hátunk mögött, jól tudjuk, mennyire rutinszerűvé válhat életünk. Vannak bizonyos erkölcsi vonalak, amelyeket nem lépünk át. Kialakultak szokásaink, amelyekhez tartjuk magunkat. De mi késztet engem minderre? Az egyik nagy veszélyről már beszéltünk, ez a képmutatás: amikor azért cselekszem úgy, ahogy, hogy az emberek elismerését és dicséretét elnyerjem. A héj ott van, ám hiányzik mögüle a lényeg: a szeretetből és elkötelezettségből való indíték. Olyan ez, mint a húsvétra festett kifújt tojás: külsőre ugyanolyan, ám üres levegővel, felfuvalkodottsággal van tele. 
Ám a képmutatás mellett leselkedik egy másik veszély is ránk: az anyagiasság, a világiasság csábítása.[footnoteRef:1] Ekkor valójában már a keretek ellen is lázadunk: van értelme úgy és azt csinálni, ahogyan eddig megszoktam? Nem lennék boldogabb, ha jobban nyitnék a világ felé? Végtére, így is lehetek még keresztyén, ha Krisztushoz ragaszkodok a szívemben. Mielőtt hevesen tiltakoznánk, valljuk meg, testvérek, nem éreztük már ezt a csábítást? Nem tűnik néha túl szűkre szabottnak, erőltetettnek a keresztyén élet? Nem vonz az a gondtalanság, amit mintha a világban látnánk?  [1:  John Stott hívta fel a figyelmemet a kommentárjában arra, hogy a Máté 6. fejezete értelmezhető úgy, miszerint az első rész (6:1–18) a keresztyén valláshoz való, a második rész pedig (6:19–34) pedig a világiakhoz és anyagiakhoz való viszonyulását tárgyalja. A két elkerülendő veszély ezek alapján a vallásos ember képmutatása és a világi ember anyagiassága. Stott, J. R. W. (1985). The message of the Sermon on the mount (Matthew 5-7): Christian counter-culture. Leicester; Downers Grove, IL: InterVarsity Press. 153.] 

Jézus most ezeket a gondolatainkat veszi célpontban. A felolvasott részben arra zúdít össztüzet, hogy nem férhet meg a keresztyén szívében párhuzamosan Isten és a világ szeretete. Ahogyan értéktelen a hamis indítékból való vallásosság, ugyanúgy nem ér semmit a világ szeretetével felvizezett keresztyénség sem. Krisztus követőjének igenis másak a vágyai és tettei.
Isten teljes elkötelezettséget vár tőled
A szakasz három, látszólag különálló képet tár elénk: a kincs, a szem és világosság és a két úr leírását. A három képet azonban egy fő gondolatra lehet felfűzni: Jézus teljes elkötelezettséget vár az ő népétől.[footnoteRef:2]  [2:  Lásd például Nolland, J. (2005). The Gospel of Matthew: a commentary on the Greek text. Grand Rapids, MI; Carlisle: W.B. Eerdmans; Paternoster Press, 197; Morris, L. (1992). The Gospel according to Matthew. Grand Rapids, MI; Leicester, England: W.B. Eerdmans; Inter-Varsity Press, 152; Carson, D. A. (1999). Jesus’ Sermon on the Mount and His Confrontation with the World: An Exposition of Matthew 5–10. Grand Rapids, MI: Baker Academic, 80.] 

Az első kép üzenete a kincsgyűjtésről egyértelmű. Kétféle életcélt tűzhetünk ki magunk elé: vagy e világra rendezkedünk be, és itt keressük a boldogságunkat. Lehet a végső célunk a meggazdagodás, egy élményekben gazdag élet élése, társadalmi egyenlőtlenségek felszámolása, vagy akár a környezetvédelem, a közös mindezekben az, hogy erre a világra szólnak. E földi életünkre vagy legfeljebb a világ végéig érnek el. Bármilyen nemesek is e célok, de ha véget ér e világ, akkor szertefoszlanak, értelmetlenné válnak. Ezzel szemben Jézus azt mondja, hogy lehet más az életcélunk: ami mennyei kincs. Mi ez a kincs? Mindaz, ami kihat az örökkévalóságra[footnoteRef:3], ami Isten ügyét szolgálja. Az imádságos erőfeszítés, ahogy a keresztyén jellemvonásokért harcolok. A Krisztussal ápolt bensőséges kapcsolat. A férjemre, gyerekeimre való odafigyelés. Az Isten országának segítése a szolgálatom által. A szomszédjaim evangelizációja melletti elkötelezettség. Az, hogy jelen vagyok bátorításként, támaszként mások életében, igyekszem figyelmüket Krisztusra irányítani. Bőségesen adakozom Isten ügyére. Mindezeknek nem vet véget a halál vagy elmúlás. Ne vesztegessük az időnket múló dolgokra. [3:  Stott, 156.] 

A második kép a legnehezebb: mit akar itt Jézus mondani a szemről és a világosságról? Talán a legegyszerűbb, ha az egészet metaforaként fogjuk fel. A szemünkön keresztül érzékeljük a körülöttünk lévő világot. Ilyen értelemben a test lámpása a szem, az ad útmutatást nekünk, hogy mi vesz körül minket, és merre menjünk. Ha a szemünk egészséges (tiszta), akkor jól látunk, és ezt a világosságot az egész testünk élvezi. Ha a szemünk rossz (gonosz), akkor nem látunk tisztán, és homályban maradunk.[footnoteRef:4] Mindezzel Jézus azt mondja, hogy helyes lelki látás nélkül csak botorkálni fogunk. Ha figyelmünket e földi dolgok kötik le, akkor hasonlók leszünk a megvakult emberhez, aki tántorogva képtelen lesz megtalálni a labirintusból kivezető utat! Csak az Istennek átadott, Istenre figyelő lélek képes eligazodni e világ útvesztőjében. [4:  Az illusztráció legnagyobb kérdése, hogy a tiszta/gonosz szavakat konkrétan fizikailag vagy átvitt értelemben kell-e venni. Az átvitt értelmezésre találunk példát máshol a Szentírásban. Például a tiszta szó egyik változata fordul elő a Jak 1:5-ben „készséges” jelentéssel (más helyeken is hasonlót jelent: szelíd, jószívű, egyenes). A „gonosz szem” összefüggésben megjelenik a Máté 20:15-ben „irigy” értelemben. Ugyanakkor az írásmagyarázók többsége mégis inkább a fizikai jelentés mellett teszi le itt a voksát, mert így Jézus szavai – ha illusztrációként értelmezzük – jobban beleillenek a rész mondanivalójába. Nem csupán bőkezűségről és irigységről (szűk értelemben véve a pénzhez való viszonyulásról) szól ez a rész, hanem általában arról, hogy csak akkor látunk helyesen, ha Istenre szegezzük tekintetünket. Ám természetesen az átvitt értelmű jelentések is meghúzódnak az elsődleges fizikai üzenet mögött. L. Nolland, 301; Carson, 84–85.] 

A harmadik képhez nem kell sok magyarázatot fűzni: a hűséget hosszú távon nem lehet megosztani. Bármennyire is a „multitasking” (párhuzamosan végzett feladatok) korát éljük, újabb és újabb cikkek[footnoteRef:5], kutatások mutatnak rá arra, hogy ha két fontos dolgot igyekszünk egyszerre csinálni, az eredmény az lesz, hogy egyiket se fogjuk jól végezni. Ezt mondja Jézus is: valakinek odaadod a szíved, őt szeretni és hozzá ragaszkodni fogsz – a másikat pedig háttérbe szorítod és megveted. De ki lenne méltóbb a te szíved hódolatára, mint Isten?  [5:  Pl. Nicholas Carr: Is Google Making Us Stupid? What the Internet is doing to our brains, The Atlantic, July/August 2008, https://www.theatlantic.com/magazine/archive/2008/07/is-google-making-us-stupid/306868/ ] 

Vagyis Jézus azt mondja, hogy a világias keresztyénség nem megoldás. A feloldott, határokat kitágított, világ felé engedményeket tett keresztyén nem fogja élvezni a hőn áhított előnyöket. Nem fogja a világban megtalálni boldogságát. Nem maradhat egyszerre Krisztus mellett és a világ bűvöletében. Nincs köztes út. Választani kell – és Isten azt kéri, hogy teljes szívvel, lélekkel és erővel őt válaszd. 
Miért pazarolnád az életedet arra, ami mulandó?
Miért? Jézus három érvvel támasztja ezt alá. Először is azért, mert ha földi dolgoknak szenteled az életed, akkor csak pazarolod azt. Ez egy nagyon erős kijelentés, éppen ezért fontos, hogy jól értsük. Természetesen Jézus nem azt mondja, hogy ne foglalkozzunk e földi dolgokkal, vonuljunk kolostorba, és csak a Szentírást olvassuk. Nem, a teljesen hétköznapi fizikai dolgokat is, mint pl. az evés vagy ivás, lehet Isten dicsőségére végezni (1Kor 10:31). Azt sem mondja Jézus, hogy adjuk fel világi hivatásunkat, és legyünk mindannyian lelkészek vagy misszionáriusok. Nem, végezheted buzgón és bátran munkádat Istent szolgálva (vö. Lk 3:14). Azt sem tiltja Jézus, hogy megtakarítsunk, és e földön legyen valamennyi vagyonunk (ApCsel 5:4).
Hanem Jézus azt mondja, ne legyenek a földi dolgok végső céljaink. Ne a jólétről vagy a párkapcsolatról gondoljuk, hogy elhozza majd a boldogságunkat. Ne csak önző módon élvezzük Isten áldásait, hanem adjunk hálát neki azokért. Ne a munkában elért sikerek vagy a főnök dicsérete hajtson minket folyamatosan előre. Éljünk úgy, mint akik tisztában vagyunk: ezek a földi dolgok – a pénz, az étel, a házasság, a siker – mulandóak, de Isten örök.
Miért éljünk így, szeretett gyülekezet? Azért, mert mi beleláthattunk a mennybe! Az Úr Jézus meghajlította az egeket, és leszállt a földre. Az ő életében világos lett a kontraszt a mennyeiek és földiek között. Ismered-e Jézust? Láttad-e az ő dicsőségét, amikor a hegyen elváltozott, arca ragyogott, ruhája pedig fehérebb volt mindennél, amit az ember valaha is csinálni tud. Ez a menny dicsősége, ami vár mindazokra, akik Jézust követik. Láttad-e az ő bölcsességét, amint tizenkét éves gyermekként oktatta a vén rabbikat? És Isten azt ígéri, hogy minden gyermeke Jézushoz hasonlóan tőle tanított lesz. Láttad-e az ő erejét a kísértésnek való ellenállásban, az imádságban és csodákban? Jézus azt mondja, hogy ti nagyobbakat tesztek ennél. Láttad-e az ő jellemének csodálatos összhangját, és figyelmen kívül nem hagyható hatását? Isten azt mondja, hogy arra rendelt minket, hogy a Fia képmásai legyünk. Láttad-e az ő hatalmát, amikor szavának hangjára az ördögök elhagyták az embereket, és menekültek tőle? A Szentírás azt mondja, hogy angyalokat fogunk ítélni (1Kor 6:3). Láttad-e az ő szeretetének letagadhatatlan hatását, amit sem a gyilkossággal, sem semmilyen emberi erővel nem tudtak elnémítani? Jézus azt mondja, hogy minket is erről a szeretetről fognak megismerni.  
Látod-e Jézus, mint annak a mennynek a képviselőjét, ami felé te is igyekezhetsz? Ha látod, akkor miért mennél másfelé? Akkor miért pazarolunk? Mert igen, pazarolunk, testvérek. Pazaroltam, amikor egy újabb órán keresztül céltalanul nézegettem az internetet. Pazarolok, amikor bezárkózom kényelmes életembe, és nem vagyok hajlandó azt megnyitni mások előtt, sem időmet és energiámat szánni a szűkölködőre. Pazarolok, amikor jobban ismerem az Auchan katalógus tartalmát vagy a legújabb sláger szövegét, mint a Római levél 8. fejezetét vagy Zakariás könyvét. Pazarolok, amikor szívesebben költöm pénzemet személyes kívánságlistámra, mint hogy tisztában lennék Isten országának szükségeivel, és támogatnám azokat a célokat, amelyeknek örök hatása van. Igen, pazarolok, amikor önzően, Istenre nem gondolva élem az életemet. 
Szeretett gyülekezet, engem sokszor megrémít, hogy mennyit pazarolok. Hogy mennyi olyan kincset gyűjtök, amit moly és rozsda megemészt, és nem éri meg az örökkévalóságot. Ezt az évemet úgy éltem le, hogy Isten újra és újra a szemem elé hozta, hogy mennyi időm, erőm, pénzem megy el hiábavalóságokra. Itt az idő a megtérésre. Itt az idő kiáltani, hogy Isten adjon menny felé irányuló szívet, ami olyan kincseket gyűjt, amelyek örökre megmaradnak.
Miért vezetnéd félre magad azzal, hogy csak az orrodig nézel?
Másodszor, ha a földi dolgoknak élsz, félrevezeted magad, és vak módjára kudarcra vagy ítélve, mert nem tudod megkülönböztetni az értékeset a hiábavalótól. Csak Istennel összefüggésben nyerik el a dolgok valódi értéküket. Isten nélkül csak tapogatózunk, mint a tolvajok, akik betörnek a Louvre-ba, de semmit sem értenek a művészethez, ezért elviszik az egyetlen értékesnek gondolt dolgot: a csillogó szemeteskukát!
Hát nem ugyanezt a fejére fordított értékrendet látjuk a világunkban? Emberek hajtanak, időt vesznek el családjuktól és gyereküktől azért, hogy a főnök dicséretét megszerezzék. Mások óriási erőfeszítéssel és önmegtagadással házat építenek, amire rámegy a házasságuk, és mire felépítik, már adhatják is el. A szabadság nevében elmerülnek minden élvezetben, keresve a kielégülést, és csak egyre mélyebb lesz az űr belül. Önismereti kurzusra iratkoznak be, pszichológushoz járnak, és a végén csak egyre nagyobb lesz a zavar bennük önmagukról. Miért ez a sok paradoxon? Azért, mert nem látnak világosan, mert nem Istennél keresik a bölcsességet. Lelki szemük nem ép, és sötétségben járnak. Ugyanígy teszünk mi is, amikor megpróbáljuk figyelmen kívül hagyni, kiegészíteni, feljavítani Isten igéjét. Ha nem elégszünk meg az imádság, igeolvasás, testvéri közösség egyszerű eszközeivel, hanem azt gondoljuk, valami más hiányzik nekünk. Ha nem alkalmazzuk kitartóan az Isten által mutatott utat a konfliktusok rendezésében, házassági szerepekben, gyereknevelésben vagy gyülekezeti életben, hanem keresünk új módszereket, amikről azt hisszük, majd megoldások lesznek. 
De nem szükséges ennek így lennie, szeretett testvérek. Visszatérhetünk Isten egyszerű szavához. Kezdhetjük az Istennel való kapcsolatunk megreformálásánál, hiszen az ő világosságából látunk mi is világosságot. Folytathatjuk a megszokott, talán unalmasnak tűnő alapelvekhez való visszatéréssel, és bízhatunk abban, hogy Isten nem csúfoltatik meg. Ha őt követjük, világosságban járunk, és elérjük célunkat.
Miért lennél a földiek rabja?
Harmadszor pedig a világi célkitűzéseid szolgává tesznek, és nem engednek el. Már az előző képekben is láthattuk a vágyaink óriási erejét. A 6:21-ben Jézus azt mondja, hogy a szívünknél vannak a kincseink. Amire vágyunk, meghatározza azt, hogy miért teszünk erőfeszítéseket. Ha a szívem a saját dicsőségemhez van lehorgonyozva, akkor az mozgat, ami nekem hírnevet és dicsőséget hoz. Azokat a dolgokat fogom szeretni, ami jó színben tüntet fel, és amiért megdicsérnek. Viszont irtózni fogok minden olyan dologtól, ami énképemet és hírnevemet veszélyezteti. Ha emberek felemelik szavukat, és megfeddenek, megsértődöm, és távol tartom őket magamtól. És a szörnyű az, hogy nem ismerem fel, hogy valójában már a büszkeségem irányít engem. Jézus itt konkrétan a mammonról, vagyis a pénzről beszél, de bármely más földi dolog is az uralma alá vonhat engem. Sőt, el is távolít Istentől. Ez szükségszerű következmény, hiszen Jézus azt mondja, hogy ha az egyikhez ragaszkodunk, a másikat meg fogjuk vetni. Tehát az a kedvesnek induló kapcsolat, az a csábító ajánlat, az az áhított hobbi, ha Isten szavával ellentétben volt, ki fogja túrni őt az életemből. Mint a kakukkfióka: nem nyugszik addig, amíg az eredeti tojást ki nem lökte a fészekből.
[bookmark: _GoBack]Ezért lehetséges az, hogy emberek látszólag érthetetlenül kis dolgok miatt készek feladni családot, gyülekezetet, régi barátságokat. Kinőtt az életükben egy úr, akinek szolgái lettek. Ha ez így van, akkor fontoljuk meg, szeretett gyülekezet: jó-e a mammonnak szolgálni? Nem vészjelző üzenetet küld most feléd Isten, hogy hagyj fel egy adott dologgal? Nincs itt az ideje önvizsgálatot tartanunk, és az Istennel való kapcsolatunkat megerősítenünk – kerül, amibe kerül? Hadd tanácsoljam tehát, hogy 
Először is szánd oda magad az Istennel való kapcsolatod megerősítésének. Legyenek csendességeid, különös tekintettel az imádságra.
Másodszor szánd oda magad újra Istennek. Valld meg bűneidet, amelyek közéd és közé állt. Valld meg a Krisztusra szorultságodat. Kérj tőle elkötelezett szívet.
Szánd oda magad az Isten igéje kutatásának. Olvasd a Bibliát minden áhítatos könyv előtt. Ha döntés előtt állsz, egy papírra írd össze azokat az igéket, gondolatokat, amit a Szentírás tanácsol arra az esetre. Kérj segítséget, visszajelzést testvéreidtől.
Erősítsd meg a kapcsolatodat érett keresztyénekkel. Olyanokkal, akik életében látod, hogy Krisztust szeretik, és követik. Ne vonulj távol tőlük azért, mert kellemetlen dolgokat mondtak. 
Keresd az utat, hogyan tehetnél erőfeszítést Istenért. Ez lehet minden, ami erősít abban, hogy a fizikai dolgok csupán eszközök, és nem végső célok. Lehet a hálaadásban kell erősödnöd, vagy le kell mondanod valamiről. Lehet valamilyen szolgálatra vagy az evangelizációra kell időt szánnod. Gyűjts mennyei kincseket!
Szeretett gyülekezet, egy dolgot nem tehetünk: nem maradhatunk közömbösek. Jézus felszólított, hogy a szívünk osztatlanul Istené legyen. Az Úr adjon ehhez kegyelmet! Ámen.

